**ELŐTERJESZTÉS**

**Szombathely Megyei Jogú Város Közgyűlésének 2021. december havi rendes ülésére**

**Beszámoló a Közterület-felügyelet munkájáról**

A Tisztelt Közgyűlés döntése alapján Szombathely Megyei Jogú Város Közterület-felügyelet 2020. január 1. napjával beolvadt Szombathely Megyei Jogú Város Polgármesteri Hivatalába. A Közterület-felügyelet által ellátott közfeladatokat ezt követően Szombathely Megyei Jogú Város Polgármesteri Hivatala Hatósági Osztály Közterület-felügyelet végzi. A Közterület-felügyelet irodavezetői feladatait 2020. szeptember 1. napjától Ágoston Sándor látja el. Jelen előterjesztésben tájékoztatást adok a Közterület-felügyelet 2020. szeptember 1. és 2021. november 30. között végzett munkájáról, fejlesztéseiről és az elért eredményekről.

1. **A Közterület-felügyelet személyi állományával kapcsolatos változások**

A közterületen járőrszolgálatot ellátó felügyelők létszámának növelése a Közterület-felügyelet beolvadását követően kiemelt célként került meghatározásra, mivel a Közterület-felügyelet szerteágazó feladatai közül a szombathelyiek számára az az egyik legfontosabb, hogy érzékeljék a folyamatos közterületi jelenlétet. A 6 fős létszámfejlesztésre a hivatali struktúra átszervezésével került sor, azzal, hogy a Polgármesteri Hivatal összlétszámát nem érintette a változás. **A 6 újabb felügyelő hárommal több járőrpárost jelent, vagyis a közterületi jelenlétet sikerült megduplázni.** 2021. január 1. napjától ezen feltétel mentén kerültek felülvizsgálatra és kialakításra az új járőrkörzetek és a szolgálatvezénylés.

Az új szervezésnek köszönhetően jelentősen megnövekedett az az időszak, amikor közterületi jelenlétet tudunk biztosítani a város területén. Munkanapokon a korábbi gyakorlattal ellentétben – amikor 8-16 közötti időintervallumban dolgoztak a felügyelők – jelenleg már a késő esti órákig (szolgálatszervezéstől függően 19 vagy 21 óráig) megoldott a közterületi jelenlét. A lakosság szubjektív biztonságérzetének tovább növelése érdekében a munkaszüneti- és ünnepnapokon is biztosított a közterületi szolgálatellátás. Az új szolgálatszervezés 2020. decemberében került kidolgozásra és 2021. január 1. napjától került bevezetésre. Ezen kívül természetesen továbbra is 24 órában működik a közterületi reagáló szolgálat.

A 2020. szeptember 1. utáni létszámbővítéseket tekintve megállapítható, hogy a Közterület-felügyelet állományába megfelelő végzettséggel és rendvédelmi (rendőrségi) múlttal rendelkező szakemberek kerültek felvételre, akiknek így az integrálása gyors és hatékony volt, tekintettel arra, hogy beiskolázásra nem volt szükség.

A létszámbővítés 2021. évben nagyobb számú és jóval hatékonyabb ellenőrzéseket eredményezett. A hatékonyabb munkavégzés érintette a zöldterületen történő szabálytalan várakozás miatt indított közigazgatási eljárásokat is, amelynek okán szükségessé vált egy fő igazgatási ügyintézői státusz kialakítása is. A státusz betöltése szervezeti átalakítással valósult meg, amely során egy több évtizedig közterületi szolgálatot teljesítő, nagy szakmai tekintéllyel, tapasztalattal és tudással bíró felügyelő került kinevezésre.

Az Állategészségügyi és Ebrendészeti Szolgálat munkarendjének átalakításával az ebrendészek a munkanapokon (a korábbi 16 órához képest) este 20 óráig elérhetőek, illetve rendkívüli esetekben hétvégén is berendelhetőek.

Az év során az állomány – jogszabály által előírt – kiegészítő rendészeti képzésére és vizsgájára is sor került, amelyet minden résztvevő sikeresen abszolvált. A Közterület-felügyelet életében új elemként jelent meg, hogy az irodavezető több továbbképzést és állománygyűlést rendezett a teljes személyi állomány részére.

A Közterület-felügyelet mindennapi munkavégzésében az alábbi változások történtek:

* munkanapokon az irodavezető által napi eligazításra, illetve az elmúlt 24 óra eseményeinek értékelésére kerül sor, ahol meghatározásra kerülnek az aktuális személyre szabott napi feladatok is. Ezáltal a vezető és a beosztotti állomány között napi szintűvé és hatékonyabbá vált az információáramlás.
* az informatikai háttér bővítésével az adminisztrációs munkafolyamatok átalakításra kerültek, a felügyelők szabálysértési, közigazgatási eljárásokhoz feljelentéseket készítenek, továbbá napi munkavégzésükről szóló, korábban papír alapú jelentéseiket is elektronikus formában készítik el.
1. **A Közterület-felügyelet munkavégzéséről szóló statisztika (időszak: 2021. január 1. - 2021. november 30.)**
2. Térfigyelő ügyeleti szolgálat

A térfigyelő ügyeleti szolgálathoz 2021. november 30-ig összesen 1594 db lakossági bejelentés érkezett a nap 24 órájában üzemelő telefonos ügyfélszolgálatra, továbbá 128 db lakossági bejelentés elektronikus úton (e-mail). Személyes bejelentés 24 esetben történt. Tehát eddig összesen 1746 db lakossági bejelentés érkezett, de a tapasztalatok tükrében elmondható, hogy ez a szám december 31-ig még növekedni fog.

A Közterület-felügyelet irányába mutatott lakossági bizalom növekedését jelzi, hogy ez a szám jelentősen több, mint a korábbi években. A Közterület-felügyeletre 2017. évben 989 db, 2018. évben 885 db, 2019. évben 1312 db bejelentés érkezett.

A térfigyelő ügyeleti szolgálat összesen 96 esetben alkalmazott hangszórón keresztül figyelmeztetést szabálysértés elkövetése miatt, továbbá 118 esetben alkalmaztak feljelentést. 904 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása, IPL rendszerben adatlekérés).

A Szombathelyi Rendőrkapitányság 107 alkalommal kereste meg a Közterület-felügyeletet kamerafelvétel kiadása, átadása végett. A Szombathelyi Rendőrkapitányság és különböző szervezeti egységek a munkavégzésük elősegítése érdekében összesen 217 esetben kértek segítséget helyszíni intézkedések lefolytatására. Önkormányzati tulajdonban lévő cégek összesen 39 esetben kértek segítséget, többnyire a munkavégzésük akadályozását képező gépjármű tulajdonosának felkutatása ügyében.

1. Reagáló szolgálat

A reagáló egység a fenti időszakban 716esetben alkalmazott szabálysértések észlelése esetén figyelmeztetést. 51 esetben helyszíni bírságot, 124 esetben a gépjármű üzembentartójának távollétében helyszíni bírságot szabott ki, illetve 197 esetben alkalmaztak feljelentést, és 940 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan személy ügyében, mentőhívás, útszakaszok biztosítása, helyszíni ellenőrzés végrehajtása, lakossági tájékoztatás vált szükségessé. A város területén több esetben hajtottak végre rendezvénybiztosítási feladatokat, illetve több helyszínen végeztek területzárást a városi utcatakarítás elvégzése miatt. A reagáló egység a gépjármű forgalomra alkalmatlan állapota miatt összesen 113 esetben kezdeményezett eljárást.

A térfigyelő ügyeleti és a reagáló szolgálat összesen 3563 intézkedést foganatosított.

1. Közterületi járőrszolgálat

A közterületi járőrszolgálatba beosztott felügyelők a szolgálatot gyalogos, kerékpáros, motoros és gépkocsizó járőrözés formájában hajtották végre. A motoros szolgálatot június-október hónapokban látták el a felügyelők.

A közterület-felügyelők járőrszolgálatuk során közlekedési szabálysértés miatt 1980 esetben alkalmaztak figyelmeztetést. Egyéb szabálysértések (közrendvédelmi) miatt a felügyelők 193 esetben éltek a figyelmeztetés lehetőségével, tehát összesen 2173 esetben. Helyszíni bírságot közúti közlekedési szabálysértés megszegése miatt 598 esetben, közrend elleni szabálysértés elkövetése miatt 193 esetben alkalmaztak, összességében 791 esetben. A közösségi együttélés alapvető szabályainak megszegése, elmulasztása miatti feljelentés összesen 25 esetben történt. A járőrszolgálat által mobiltelefonos applikáción (Redmine) keresztül összesen 464 jelzés került beküldésre, amelyek további intézkedéseket igényeltek. A Városüzemeltetési és Városfejlesztési Osztály tájékoztatása alapján 403 esetben a jelzett problémák megoldásra kerültek, 61 esetben a megoldás folyamatban van.

A belváros közbiztonságának növelése és annak megszilárdítása érdekében állandó járőrpár hajtja végre a közterületi ellenőrzéseket, illetve teszi meg a szükséges helyszíni intézkedéseket. A gyalogos járőrök kiemelt figyelmet fordítanak a belvárosban a kolduló, az italozó és köztisztasági szabálysértéseket és szabályszegéseket elkövető hajléktalan személyek rendszeres ellenőrzésére. A belvárosban több esetben a létszám ezen felüli megnövelésére is sor került.

A Vas Megyei Temetkezési Kft. igazgatójának felkérésére a teljes állomány gyalogos és motoros szolgálata rendszeresen járőrözött a Jáki úti temetőben is, ahol preventív jelleggel közbiztonsági ellenőrzéseket hajtottak végre.

A szolgáltatóházak környékének fokozott és visszatérő ellenőrzései eredményeként megállapítható, hogy lakossági bejelentések ezzel kapcsolatosan szinte már egyáltalán nem érkeznek.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2021. január-november közötti tevékenységéről az alábbiakban számolok be.

|  |  |
| --- | --- |
| 2021. év január-november | db |
| 01.01-én telepen lévő ebek száma | 9 |
| Közterületen befogott eb | 35 |
| Ebből a telepen a gazdának átadott eb | 27 |
| Örökbeadott eb | 12 |
| Közterületen befogott, az állatkórháznak – az eb egészségügyi állapota miatt – átadott eb | 1 |
| Lakossági bejelentésre közterületen keresett, de meg nem talált kóbor eb | 54 |
| Ebtetem elszállítása | 25 |
| Egyéb tetem (galamb, sün, macska, patkány, lúd) elszállítása | 123 |
| 11.30-án a telepen lévő ebek száma | 4 |

2021. évben a fenti intézkedéseken felül hatósági eljárás keretében 2 db állat került beszállításra, illetve hatósági megfigyelésére. A hatósági megfigyelést követően 1 esetben történt olyan jellegű döntés, amikor is az eljáró Vas Megyei Kormányhivatal járási főállatorvosa az állat (macska) végleges elaltatását rendelte el. Továbbá ebtámadás miatt a Szolgálat közreműködését 2 esetben kérték.

1. Mezőőri szolgálat

A mezőőri szolgálat munkatársai a külterületi részeken 15 esetben észleltek és dokumentáltak illegális szemétlerakást, amelyben a szükséges intézkedések maradéktalanul lefolytatásra kerültek. A mezőőri szolgálat észlelése alapján a Közterület-felügyelet az idei évben 4 esetben kezdeményezte büntetőeljárások megindítását a Szombathelyi Rendőrkapitányság irányába, minden esetben a „hulladékgazdálkodás rendjének megsértése” bűntette alapos gyanúja miatt. Az aktív mezőőri szolgálatnak köszönhetően egy esetben a terület ellenőrzése során a mezőőrök tűzesetet észleltek. A helyszínen a tarlótűz további terjedése megakadályozásra, illetve a Vas Megyei Katasztrófavédelmi Igazgatóság értesítését követően a tűz eloltásra került, személyi sérülés nem történt.

1. Egyéb tevékenységek

*Forgalomra alkalmatlan gépjárművek:*

A közterület-felügyelők összesen 334 esetben észleltek közterületen tárolt forgalomra alkalmatlan gépjárműveket. 53 db gépjármű került elszállításra, melyből 10 gépjárművet a tulajdonosok a jogszabályban előírt költségek megfizetését követően kiváltottak. Az elszállított gépjárművek üzembentartói ellen a Közterület-felügyelet 43 esetben kezdeményezte közigazgatási hatósági eljárás megindítását.

A felügyelet a 2019. évben közterületről elszállított és a szerződéses partner telephelyén található, a tulajdonosok által ki nem váltott 18 db gépjármű ügyében szeptember hónapban igazságügyi műszaki szakértői véleményt készíttetett, és annak birtokában hatósági bizonyítvány kiállítását igényelte és kapta meg a Vas Megyei Kormányhivatal Szombathelyi Járási Hivatal Kormányablak Osztályától. Az elmúlt években a telephelyre beszállított és ki nem váltott gépjárművek közül 3 db gépjármű végleges kivonására került sor.

A fenti időszakban 21 db gépjármű került bontásra történő átadásra a szerződéses partner részére, melyből 5 db jármű az alvázszáma alapján Magyarországon nem került regisztrálásra, nincs a nyilvántartásban. A bontási átvételi igazolás birtokában kezdeményezzük a Vas Megyei Kormányhivatal Szombathelyi Járási Hivatal Kormányablak Osztályától a járművek forgalomból történő végleges kivonását. Azokban az esetekben, amikor a hatósági bizonyítvány alapján a járműhöz bármilyen záradék kötődik (pénzintézeti opció, bírósági végrehajtási eljárás stb.), hozzájáruló nyilatkozat kiállítása és annak a Felügyelet részére történő megküldése érdekében kerestük fel az illetékes szerveket.

*Büntető eljárások:*

A Közterület-felügyelet büntető eljárást összesen 5 esetben kezdeményezett, ebből a már fent leírtak alapján 4 esetben a mezőőri szolgálat intézkedése alapján.

*Zöldterületen való várakozás miatti közigazgatási eljárás:*

A közterület-felügyelők önálló intézkedései, a Szombathelyi Rendőrkapitányság jelzései és lakossági bejelentések alapján összesen 344 esetben indult közigazgatási hatósági eljárás az elkövetett szabályszegések miatt. Jelenleg 66 db közigazgatási eljárás van folyamatban.

*Illegális hulladék elhelyezés:*

A hatáskörrel rendelkező Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 83 esetben történt közigazgatási eljárás megindításának kezdeményezése 2021. március 1. napjától.

*Fokozott ellenőrzések a Parkerdő területén:*

Az előző években nagy mértékben elszaporodtak a Parkerdő területén az illegális hulladéklerakások, amelynek megelőzése, megakadályozása érdekében tett intézkedések részeként a 89/2020. (VI.9.) Pm. számú határozat alapján a Szombathelyi Erdészeti Zrt. a három helyszínen telepített 7 db kamerát átadta Szombathely Megyei Jogú Város Polgármesteri Hivatala kezelésébe, integrálva a Közterület-felügyelet jelenlegi rendszerébe. A fenti határozatban továbbá a közterület-felügyeletről szóló 1999. évi LXIII. törvény alapján a Közterület-felügyelet javaslatára jóváhagyásra került az alábbi közterület képfelvevővel történő megfigyelése: a Jégpince utca – Középhegyi utca – Erdei Iskola utca – Szombathely közigazgatási határa által határolt területen található közterületek. A Szombathelyi Erdészeti Zrt. a kiváló együttműködésnek köszönhetően további 2 kamera beszerzéséről gondoskodott, amelyek beillesztésre kerültek a városi térfigyelő kamerarendszerbe, állandó megfigyelésüket pedig a Közterület-felügyelet végzi.

Az intézkedéssorozatnak és a Közterület-felügyelet munkatársai által végzett ellenőrzéseknek és hathatós intézkedéseknek köszönhetően abszolút sikeresnek mondható volt a fenti döntés. A megfigyelt területen az intézkedésszámok alábbiak szerint alakultak:

|  |  |  |
| --- | --- | --- |
| Év | 2020. | 2021. |
| Kamera felvétel alapján indított közigazgatási eljárások száma | 4 | 72 |

A mobilkamerák kihelyezését követően az új szolgálatszervezetésnek és az új szemléletnek köszönhetően megoldásra került, hogy az elkövetőket miként lehet sikeresen tettenérni és felelősségre vonni, szankcionálni.

A folyamatos intézkedéseknek köszönhetően a Parkerdő területén az illegális hulladék lerakások száma folyamatosan csökkenő tendenciát mutat. Azonban a frekventált helyszíneken a fokozott jelenlét és a visszatérő ellenőrzés továbbra is biztosított. A közbiztonsági helyzet értékelése alapján az érintett közterületeken továbbra is indokolt a kamerákkal történő megfigyelés.

A mobilkamerák nemcsak a Parkerdő területén, hanem a város több más pontján is telepítésre kerültek. Így a Joskar-Ola lakótelepen lévő gócpont teljes mértékben felszámolásra került. Jelenleg képviselői kérés alapján az oladi városrészen jelenleg is folyik egy terület folyamatos ellenőrzése, az elkövetők esetleges tettenérése, felkutatása és felelősségre vonása.

1. **Társszervekkel való együttműködés, együttműködési megállapodások megkötése**

A Közterület-felügyelet 2021. évben több együttműködési megállapodást felülvizsgált, amely során több szakmai hiányosság miatt szükségessé vált azok újragondolása és újbóli megkötése.

Ezek alapján az alábbi együttműködési megállapodások kerültek megújításra:

* 2021. április 28.: Vas Megyei Rendőr-főkapitányság;
* 2021. április 29.: Vas Megyei Polgárőr Szervezetek Szövetségével való új megállapodás, amely egyben egységesítette az előző megállapodásokat a különböző polgárőr szervezetekkel;
* 2021. május 25.: Fogyatékkal Élőket és Hajléktalanokat Ellátó Nonprofit Kft.;
* 2021. július 20.: Vas Megyei Katasztrófavédelmi Igazgatóság.

A Közterület-felügyelet Állategészségügyi és Ebrendészeti Szolgálat és a civil szervezetek közös munkájának elősegítése érdekében több állatvédelmi témájú kerekasztal került megrendezésre, amely során 2021. március 17. napján tartott megbeszélés eredményeként az alábbi szervezetekkel került sor teljesen új együttműködési megállapodás megkötésére:

* 2021. július 28.: Fekete István Állatvédő Egyesület;
* 2021. július 28.: Állatvédők Vasi Egyesülete;
* 2021. július 28.: Kutyamenhely Alapítvány.

A 2021. márciusban hatályba lépő, a köztisztaságot érintő központi jogszabályváltozások miatt a települési hulladék közterületen történő engedély nélküli lerakásával, elhelyezésével kapcsolatos eljárások hulladékgazdálkodási hatósági ügyként az elkövetés helye szerinti kormányhivatal, mint területi hulladékgazdálkodási hatóság hatáskörébe kerültek. Fenti jogszabályi változások alapján a 2021. március 13-ától számított időszakban a Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály a Szombathely vonatkozásában hatáskörrel rendelkező szerv. Az új jogi környezet tapasztalatairól, valamint a szombathelyi illegális szemétlerakás felszámolásának, illetve az elkövetők szankcionálásának lehetőségeivel kapcsolatban folyamatos a kommunikáció és az egyeztetés a Közterület-felügyelet és a Kormányhivatal között. 2021. május 18-án a Közterület-felügyeleten személyes megbeszélésre is sor került. A Kormányhivatal 2021. október folyamán tájékoztatta a Közterület-felügyeletet az áttett ügyek kapcsán indult eljárások kimeneteléről.

1. **Terület- és rendezvénybiztosítások, oltópontokkal kapcsolatos felkérések**

A Közterület-felügyelet munkatársai minden megrendezésre került városi rendezvényt biztosítottak:

* a Nemzeti Összetartozás napja;
* a Szentivánéji vigasságok;
* Szent István király ünnep napja;
* a Savaria Napok és Borfesztivál rendezvénysorozat;
* az Aradi vértanúk mártírhalálának évfordulója;
* az 1956-os forradalom évfordulója;
* a Halottak Napja;
* Báró Lehár Antal születésének 145. évfordulója alkalmából szervezett emlékév záróeseménye; valamint
* a Szombathelyi Adventi Vásár.

A Szombathelyi Rendőrkapitányság felkérésére 2021. szeptember hónapban a Közterület-felügyelet munkatársai közreműködtek a szombathelyi általános iskolák környékének fokozott ellenőrzésében. A tanítási napokon a kijelölt gyalogos-átkelőhelyeknél a közlekedés biztonságának érdekében posztos szolgálatot láttak el a gyermekek biztonságos átkelésének elősegítése érdekében.

Szombathely Megyei Jogú Város Polgármesteri Hivatala az idei évben nagy hangsúlyt fektetett a város köztisztaságára, amelynek keretében több alkalommal nagy forgalmú utcák takarítására került sor. A Közterület-felügyelet munkatársai minden alkalommal biztosították a SZOVA NZrt. részére, hogy munkájuk zavartalan és biztonságos legyen. Az utcatakarítás előtti napon az adott helyszíneken közlekedési jelzőtáblák kerültek kihelyezésre, amellyel a területek szakszerűen biztosítva lettek. Az utcatakarítás napján a felügyelők személyes jelenlétükkel, valamint a gépjárművek folyamatos eltávolításával, terület kiürítésével biztosították a munkálatokat.

A Közterület-felügyelet aktívan részt vett a 2021. november 18. napján megtartott és eredményesen lezajlott Külső Védelmi Terv gyakorlatban is.

Az idei év nagy kihívása a jelenleg is érzékelhető pandémiás helyzet. Az ezzel kapcsolatos feladatokban sem maradt tétlen a Közterület-felügyelet. Felkérés alapján ellátták a szombathelyi lakcímen járványügyi megfigyelés, illetve karantén alá helyezett állampolgárok részére az alapvető élelmiszerekből, gyógyszerekből és meleg ételből álló, a Pálos Károly Szociális Szolgáltató Központ és Gyermekjóléti Szolgálat által összekészített ellátmányok kiszállítását.

Továbbá a koronavírus járvány elleni szombathelyi védekezés részeként több esetben kellett hatékony, gyors, szakszerű intézkedéseket alkalmaznia a felügyeletnek. Az oltási pontokon területkiürítési, területzárási és egyéb forgalomszabályozási feladatokat láttak el a felügyelők a Szombathelyi Rendőrkapitányság, valamint a Vas Megyei Kormányhivatal felkérésére, az alábbi időpontokban és helyszíneken:

* 2021. március 5-9. Szombathely, Március 15. tér, volt SZTK épülete;
* 2021. március 17. Szombathely, Nádasdy Ferenc utca, MÁV rendelő Intézet;
* 2021. március 25-26. Szombathely, Nádasdy Ferenc utca, MÁV rendelő Intézet;
* 2021. március 29-31. Szombathely, Nádasdy Ferenc utca, MÁV rendelő Intézet;
* 2021. november 22-28. Szombathely, Március 15. tér, volt SZTK épülete;
* 2021. december 13-19. Szombathely, Március 15. tér, volt SZTK épülete.
1. **Kapcsolattartás a lakossággal és a képviselőkkel**

Az irodavezető által készített havi elemzések alapján megállapítható, hogy a lakossági bejelentések száma havi bontásban folyamatosan növekvő tendenciát mutat. A Közterület-felügyelet önálló elektronikus bejelentő címmel is rendelkezik. Az ide beérkező üzeneteket az irodavezető lehetőségeihez képest mindig személyesen válaszolja meg, ezzel is szorosabbra húzva a közvetlen kommunikációt a lakossággal.

Az irodavezető és a Közgyűlés tagjai között a kapcsolattartás folyamatos, napi rendszerességű, de célszerűnek találtuk egy erre szolgáló állandó fórum létrehozását. Ebből kifolyólag született meg a 322/2020. (X.29.) Kgy. sz. határozat azon rendelkezése, amely szerint legalább negyedévente egyszer az önkormányzati képviselők kerüljenek meghívásra a Közterület-felügyelet Ady téri épületébe, ahol lehetőség van az elmúlt időszak tapasztalatainak, a város aktuális problémáinak és a következő időszak fontosabb teendőinek megvitatására. A közgyűlési határozat értelmében erre a fórumra 2021. évben – amint a járványhelyzet azt lehetővé tette – kettő alkalommal sor is került az alábbi időpontokban:

* 2021. július 14.
* 2021. november 18.

Mindkét eseményre a Közgyűlés valamennyi tagja meghívásra került.

1. **Fejlesztések a Közterület-felügyelet vonatkozásában**

A beolvadás óta eltelt időszakban a Közterület-felügyeletnél a már említett humánpolitikai fejlesztések, létszámnövelések és személyi átszervezés mellett egyéb, elsősorban infrastrukturális fejlesztésekre is szükség volt, amelyek meg is valósultak.

A Közterület-felügyelet által használt gépjárműveket illetően az alábbi fejlesztések történtek:

* a műszaki hiba miatt kiégett korábbi szolgálati gépjármű pótlására megvásárlásra került egy Skoda Octavia kombi típusú személygépjármű,
* egy darab civil jellegű, Dacia Duster típusú gépkocsi fényhíddal való ellátása, valamint szolgálati jelleggel történő felmatricázása folyamatban van.

A felügyelők mindennapi munkavégzésének, munkakörülményeinek javítása érdekében több intézkedés történt (pl.: a felügyelők ruházatának és a felügyelet Ady tér 40. szám alatti épületének szükséges fejlesztése).

A munkavégzéshez szükséges technikai, informatikai eszközök fejlesztése is megtörtént:

* a térfigyelő kamerarendszer bővítése keretében kettő darab mobil kamera került beszerzésre, amelynek helyszínei – a Közgyűlés korábbi döntései alapján – bizonyos időközönként, az igényeknek megfelelően változtathatóak;
* az adminisztrációs munkafolyamatok megkönnyítése érdekében informatikai eszközök kerültek beszerzésre (2 munkaállomás teljes konfigurációval);
* teljes körű Integrált-portál alapú lekérdező rendszer (személy- és gépjármű nyilvántartó rendszer) hozzáférések biztosításra kerültek az ügyeletvezetők részére;
* az ebrendészek szakszerű és biztonságos munkavégzése érdekében egy modern chip leolvasó készülék beszerzése is folyamatban van;
* a felügyelet teljes állománya részére a rendészeti feladatok szakszerű és hatékony ellátása, valamint a gördülékeny kommunikáció érdekében „POC” rádiórendszer került beszerzésre és kialakításra.
1. **Intézkedések a 322/2020. (X.29.) Kgy. sz. határozat alapján**

A Tisztelt Közgyűlés a 322/2020. (X.29.) Kgy. sz. határozatában felkérte a jegyzőt, hogy szakmai indokok alapján, a jogszabályi háttér, a várható költségigény, valamint az erre vonatkozóan megkötendő szerződés figyelembevételével vizsgálja meg annak lehetőségét, hogy milyen indokolt esetekben alkalmazza a Közterület-felügyelet a szabálytalanul elhelyezett jármű elszállítással történő eltávolítását. A Közterület-felügyelet szakmai álláspontja szerint jelenleg nincs olyan gócpont, amit a Közterület-felügyelet és a társszervek ne tudnának a rendelkezésre álló eszközeikkel kezelni.

A Közgyűlés fenti határozatában arra is felkérte a polgármestert és a jegyzőt, hogy vizsgálja meg az analóg közterületi térfigyelő kamerák cseréjének lehetőségét, és a rendelkezésre álló 2021. évi költségvetési forrás tükrében javaslatát terjessze a Közgyűlés elé. 14 fontosabb, analóg kamerával felszerelt helyszín esetében látjuk indokoltnak az analóg kamerák cseréjét, modernebb, költséghatékonyabb, jobb minőségű képet közvetítő digitális kamerákra. Az analóg kamerák, valamint a nagyobb háttérigény miatt a monitor, kliensek cseréjére 2020. évben indikatív árajánlatot kértünk, amely alapján valamennyi kamera cseréje hozzávetőlegesen bruttó 39 millió forintból valósulhatott volna meg, amire költségvetési fedezet nem volt biztosított. A jövőben a város költségvetési helyzetétől függően megfontolás tárgyát képezheti a kamerák több lépésben, priorizált sorrendben történő lecserélése.

1. **Összegzés**

A fenti tájékoztatóban foglaltak alapján a Közterület-felügyelet 2020. szeptember 1. és 2021. november 30. napja közötti munkavégzését tekintve az alábbi eredmények emelhetők ki:

1. a Közterület-felügyelet állományának létszáma növelésre került, a 6 újabb felügyelő hárommal több járőrpárost jelent, vagyis a közterületi jelenlétet sikerült megduplázni;
2. a szolgálatszervezés átalakításával hétköznapokon a korábbi 16 óra helyett 19, illetve 21 óráig, valamint hétvégén is biztosított a közterületi jelenlét;
3. az Állategészségügyi és Ebrendészeti Szolgálat munkarendjének átalakításával az ebrendészek a munkanapokon (a korábbi 16 órához képest) este 20 óráig elérhetőek, illetve rendkívüli esetekben hétvégén is berendelhetőek;
4. a közterületi járőrszolgálat a Redmine mobiltelefonos applikáción keresztül összesen 464 városüzemeltetési jellegű probléma megoldását kezdeményezte;
5. megteremtettük az illegális hulladék lerakások elleni hatékony fellépés szakmai és műszaki feltételeit;
6. az infrastrukturális, technikai és informatikai feltételrendszer jelentős mértékben fejlesztésre került;
7. a Közterület-felügyelet társszervekkel való együttműködését teljesen új alapokra helyeztük.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. december „ ”**

 **(: Dr. Nemény András :)**

**HATÁROZATI JAVASLAT**

**…/2021. (XII…..) Kgy. számú határozat**

Szombathely Megyei Jogú Város Közgyűlése a *„Beszámoló a Közterület-felügyelet munkájáról”* című előterjesztést megtárgyalta, és a beszámolót tudomásul veszi.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Ágoston Sándor, a Közterület-felügyelet irodavezetője)

**Határidő:** azonnal